રાક્ષસીનાં વચનોમાં એનું જ્ઞાન છતું થયું, જ્યારે સાવિત્રીના પ્રશ્નોમાં એની જ્ઞાનપિપાસા ઝલકતી હતી. બ્રહ્મવૈવર્ત પુરાણમાં સાવિત્રીએ યમરાજને મનુષ્યનાં શુભ-અશુભ કર્મો, મૃત્યુ પછીની ગતિ, સ્વર્ગ-નરકની પ્રાપ્તિ, કર્મથી મુક્તિ અને કર્મથી ભગવાનની ભક્તિ, રોગીને નીરોગી રાખતાં કર્મો, દીર્ઘજીવીને અલ્પાયુ કરતાં કર્મો, સુખી અને દુઃખી કરતાં કર્મો, અંગહીન, કાણો, બહેરો, આંધળો, કૂપણ અને પાગલ કરતાં કર્મો, લોભી, વ્યાધ અને નરઘાતી કરતાં કર્મો, બ્રાહ્મણ અને તપસ્વી બનાવતાં કર્મો, વૈકુંઠ અને ગોલોકની પ્રાપ્તિ કરાવતાં કર્મો તથા કયા કર્મથી સ્વર્ગના ભોગ મળે છે એ અંગે સવાલો કર્યા હતા. ઉપરાંત નરકના પ્રકાર, તેમની સંખ્યા અને નામ તથા કયો જીવ નરકમાં જાય છે ને નરકમાં કેટલા દિવસ રહે છે એ અંગે પણ પ્રશ્નો કર્યા હતા. આ પ્રશ્નોમાં સાવિત્રીનું શાસ્ત્રજ્ઞાન વ્યક્ત થતું હતું.